Oikeus- ja työministeri Jari Lindström (ps) on esitellyt tänään tiedotustilaisuudessa hallituksen työllisyyspakettia.

Tänään hän keskittyi kannustinloukkujen purkamiseen ja työttömyysetuuksien vastikkeellisuuteen.

– Passiivista työttömyysturvaa, joka viime vuonna oli yhteensä 6 miljardia euroa, laajennetaan aktiivikäyttöön, hän linjasi.

Lindström kuvasi uutta mallia termillä ”raha seuraa nyt työtöntä.” Hän arvioi, että uudistuksilla syntyisi työmahdollisuus 10 000 työttömälle, erityisesti nuorille ja maahanmuuttajille.

700 €/kk starttiraha enintään vuodeksi

Jatkossa työtön saisi starttirahaa yrityksen perustamiseen. Peruspäivärahan eli kuukausittain noin 700 euron suuruista starttirahaa voitaisiin myöntää enintään vuodeksi. Palkkatuki olisi jatkossa enintään 30, 40 tai 50 prosenttia palkkauskustannuksista, Palkkatuen suuntaamisessa otetaan entistä enemmän huomioon pitkäaikaistyöttömyyden ennaltaehkäisy.

Lisäksi työtön saisi liikkuvuusavustusta. Liikkuvuusavustus on uusi tuki, jossa yhdistetään nykyinen matka-avustus ja muuttokustannusten korvaus. Tuki voisi olla enintään kahden kuukauden peruspäiväraha eli jopa 1 400 euroa. Tuella halutaan kannustaa laajentamaan työnhaun aluetta.

Kilometrien sijaan aika ratkaisee

Työmatkassa ei jatkossa katsottaisi kilometrejä vaan sitä, paljonko työmatkaan kuluu aikaa.

– Säännökset yhdenmukaistetaan. Työtä pitää ottaa vastaan, jos matkoihin kuluu enintään 3 tuntia. Osa-aikatyössä raja on kaksi tuntia, hallituneuvos Päivi Kerminen työ- ja elinkeinoministeriöstä selvensi Lindströmin alustuksen jälkeen

Muutokset ovat ensin kaksivuotisia, jonka jälkeen muutoksia arvioidaan ja niiden jatkosta päätetään.

Työstä ei saa enää kieltäytyä siksi, että työttömyysturva on suurempi kuin palkka

Suuri muutos on myös se, että ensi vuoden alusta lukien, jos eduskunta muutoksen hyväksyy, työtön ei enää voisi kieltäytyä kokoaikatyöstä sen vuoksi, että työttömyysturva on suurempi kuin palkka ja työn vastaanottamisesta aiheutuvat kulut. Palkan on oltava työehtosopimuksen mukainen. Jos oman alan työtä ei ole tarjolla, voidaan TE-toimistossa jo työttömyyden alussa tarjota muun alan työtä.

– Palataan tilanteeseen, joka oli vuonna 2014, elikkä tulovertailun perusteella ei voisi kieltäytyä, hallitusneuvos Kerminen kertoi.

Karenssia kasvatetaan

Työttömyysturvan työmatkoja koskevia säännöksiä yhdenmukaistetaan. Esimerkiksi jos työttömällä on oma auto, sitä tulisi käyttää työmatkoihin myös työssäkäyntialueen ulkopuolella.

Työttömien tulisi osallistua pääsääntöisesti kaikkiin heille tarjottuihin palveluihin. Samalla työttömien palveluita TE-toimistoissa kehitetään. Työtarjouksia, työnhakuvalmennuksia ja omaehtoista työnhakua lisätään.

Ammattisuoja on nykyisin kolme kuukautta. Hallitusneuvos Päivi Kerminen kertoi, että jatkossa ammattisuojaa katsottaisiin harkinnanvaraisesti.

– Emme ole yleisesti ottaen poistamassa ammattitaitosuojaa tai lyhentämässä sitä, vaan tämä on yksilökohtaista harkintaa. Jos arvioidaan henkilön tullessa työnhakijaksi, että kolmen kuukauden aikana ei ole tarjolla oman ammattialan töitä, niin se voidaan yksilön kohdalla poistaa.

– Tässä on järjen käyttö sallittu, hän lisäsi.

Kieltäytyminen työstä nostaisi työttömyysturvan karenssin 60 päivästä 90 päivään. Karenssi olisi sama, jos työntekijä irtisanoutuu.

Uusi aktiivisen katumisen jakso

Uutuutena on tulossa myös 30 päivän aktiivisen katumisen jakso.

Lisäksi on tulossa muutoksia työttömän velvollisuuksiin osallistua työvoimapalveluihin.

– Tällä hetkellä työttömän on pääsääntöisesti velvollisuus osallistua sellaisiin palveluihin, joista on sovittu työllistämissuunnittelussa. Jatkossa suunnitelmakytkentä poistettaisiin ja muihinkin kuin suunnitelmassa sovittuihin palveluihin pitäisi osallistua, Kerminen sanoin.